Carina Christensen (KF), 2002-04-25:
Fra konservativ side er vi meget glade for, at man fra regeringens side i dag har tilkendegivet, at man nu lægger op til en nyorientering af forbrugerpolitikken.
Forbrugernes situation og forbrugerforholdene på de danske markeder er generelt gode, men der er ingen tvivl om, at de danske forbrugere i fremtiden vil møde mange udfordringer, som den nuværende forbrugerpolitik slet ikke er gearet til at håndtere. Vi oplever i disse år, at der er mange nye former for handel på vej, ikke mindst e-handelen spiller i disse år en fremherskende rolle.
På trods af at handel på nettet har været på banen i flere år, viser flere undersøgelser desværre, at forbrugerne stadig er bange for at handle på nettet.
Det er selvfølgelig et problem, som vi må arbejde videre med, og som vi må have løst.
Vi oplever også, at der er en større og større handel over grænserne, samt at de varer og tjenesteydelser, der udbydes, med tiden er blevet mere og mere komplicerede.
Situationen for forbrugerne har altså ændret sig ganske betydeligt inden for de sidste 30 år, derfor må og skal vi også løbende tage vores forbrugerpolitik op til revision for at vurdere, om den stadig væk er tilstrækkelig og hensigtsmæssig.
I Det Konservative Folkeparti ser vi meget gerne, at vi benytter efterårets reformarbejde til at tage et stort skridt væk fra formynderiet og barnepigementaliteten, som desværre alt, alt for længe har været udgangspunktet for dansk forbrugerpolitik.
Forbrugerne har i dag via internettet og anden ny teknologi adgang til en kolossal informationsstrøm, og de er vant til at sortere og tage stilling.
Dermed er tiden i høj grad løbet fra den nuværende klare detailregulering af forbrugerpolitikken. Vi mener ikke, at fremtidens forbrugerpolitik bør handle om forbud, restriktioner og bureaukrati.
Den bør handle om at give forbrugerne så mange reelle valgmuligheder som overhovedet muligt og sikre gennemsigtigheden i
valgmulighederne, sådan at forbrugerne på konkret grundlag kan vælge, hvad der passer dem bedst. Fra konservativ side er vi ganske enige med regeringen i, at der er behov for ganske betydelige omlægninger og effektiviseringer af forbrugerpolitikken.
Vi ser f.eks. meget gerne, at der kommer et grundigt eftersyn af markedsføringsloven, prismærkningsloven og også loven om produktsikkerhed.
Vi bakker fuldt op om, at det første konkrete resultat af regeringens nyorientering i forbrugerpolitikken vil være en reform af hele forbrugerklageområdet.
Brancheklagenævnene er en særdeles god måde at øge forbrugersikkerheden på.
Forbrugeren får et sted at henvende sig, og tvister vil kunne løses uden at skulle ende i en retssal.
Nutidens forbruger stiller i dag så store krav om ordentlige varer og tjenesteydelser, at mange virksomheder også nærmest pr. automatik er tvunget til at levere nogle ordentlige produkter, hvis de overhovedet skal have en plads på markedet.
Derfor tror jeg også, at vi i fremtiden som en helt naturlig udvikling vil se flere og flere virksomheder forpligte sig til at opfylde branchenormer for god opførsel, såkaldt Codes of Conduct, som allerede findes inden for internethandelen.
Overordnet set er det af afgørende betydning, at vi i udformningen af den fremtidige forbrugerpolitik lægger stor vægt på dialog mellem virksomheder, forbruger og myndigheder.
Vi glæder os meget til at blive præsenteret for regeringens samlede oplæg til en ny forbrugerpolitik til efteråret, og vi deltager selvfølgelig også i et konstruktivt samarbejde.